यह क्या हो रहा है, क्या किसी ने सोचा है ? कितना वीभत्स और हृदय विह्वल। एक मुट्ठीभर शरारती तत्वों ने देश के खिलाफ माहौल बनाने में आग में घी डाली और पूरे परिसर के माहौल को अलग रंग और ढंग में ढालने की लगातार कोशिश कर दी गई। कोई कहने लगा कि जवाहरलाल नेहरू विश्वविद्यालय तो ऐसे मुद्दों का अड्डा है, कोई ऐसे शरारती तत्वों को समर्थन देने पहुंच गया, किसी ने कुछ तो किसी ने कुछ… क्या जेएनयू के शिक्षक और मेधावी छात्रों को इतना समझ में नहीं आ रहा कि आपके विश्वविद्यालय की गिनती देश के सर्वाधिक प्रतिष्ठित उच्चशिक्षा संस्थानों में होती रही है। अंतरराष्ट्रीय स्तर पर भी इसे मान-सम्मान हासिल होता रहा है। चाहे छात्रसंघ पर किसी भी छात्र संगठन पर यहां कब्जा हो, हम जिस घर (जिस हिन्दुस्तान) में रहते हैं, उस घर की कद्र नहीं कर सकते क्या ? उस घर के सदस्यों का सम्मान और उसकी प्रतिष्ठा का ख्याल नहीं कर सकते क्या ? अगर नहीं सकते तो इतना समझ लीजिए कि आप जिस घर में रहते हैं, अगर उसके नहीं हुए, तो फिर उस घर के आसपास बसे उस समाज और यहां तक कि अपने मित्र के भी क्या होंगे। और यह संदेश उन छात्रों के लिए भी है जिन्हें पहले राष्ट्रवाद की दुहाई और फिर ऐसी वारदातों के लिए बहकाकर जिंदाबाद-मुर्दाबाद के लिए अपने पीछे फौज बढ़ाने के लिए शामिल किया जाता रहा है।